《次韵少蕴二首 其二》
宋代·苏过

云间笑语杂鹓行，山意波光两浩茫。老大读书真伯业，歌呼狎客类平阳。

丹青遗构风流在，尊酒题诗草木芳。湛辈不须悲岁月，羊公名与岘山长。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。